A BIZOTTSÁG 1742/2005/EK RENDELETE
(2005. október 24.)
a lengyel intervenciós hivatal birtokában lévő kukoricának a közösségi piacon történő viszonteladására vonatkozó folyamatos pályázati felhívás megnyitásáról szóló 1164/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
Az 1164/2005/EK bizottsági rendelet (2) folyamatos pályázati felhívást nyitott meg a lengyel intervenciós hivatal birtokában lévő kukoricának a közösségi piacon történő viszonteladására. A fenti pályázati felhívás határideje 2005. október 26-án lejár, holott az említett rendelet értelmében rendelkezésre álló összes mennyiséget még nem használták fel.
(2)
A célból, hogy a 2005/2006-os gazdasági év teljes idejére biztosítani lehessen az állattenyésztők és a takarmányipar ellátását versenyképes áru készlettel, továbbra is indokolt a lengyel intervenciós hivatal birtokában lévő kukoricakészleteket rendelkezésre bocsátani a gabonapiacon.
(3)
Az elkövetkezendő időszak becsült piaci szükségletére és a lengyel intervenciós hivatal rendelkezésére álló mennyiségre tekintettel, Lengyelország tájékoztatta a Bizottságot intervenciós hivatalának azon szándékáról, hogy 56 129 tonnával növelni kívánja a pályázati eljáráson meghirdetett mennyiséget. A piaci viszonyokra való tekintettel, helyénvaló helyt adni Lengyelország kérésének.
(4)
Következésképpen helyénvaló az 1164/2005/EK rendeletet módosítani.
(5)
Az ebben a rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1164/2005/EK rendelet a következőképpen módosul:
1.
Az 1. cikkben szereplő „99 068” tonna mennyiség helyébe a „90 000” tonna mennyiség lép.
2.
A 4. cikk (1) bekezdésének harmadik albekezdésében a „2005. október 26.” dátum helyébe a „2006. június 28.” dátum lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. október 24-én.